ኢትዮጵያ ውስጥ እርቧቸው ትምህርት ቤት ክፍል ውስጥ እንቅልፍ የሚቃጣቸው አሉ። እርቧቸው ወደ ስራ ቦታ የሚሄዱ አሉ። ምግብ ለምነው የማያገኙ አሉ። ቁርስ በልተው ምሳ የማይደግሙ አሉ። ቀኑን ሙሉ ሳይበሉ የሚውሉ አሉ። ከቆሻሻ መጣያ ቦታ ለቅመው የተበላሸ ምግብ የሚበሉ አሉ። ቤተሰብ እንዳይርበው ደፋ ቀና እያለ ሳይቆጥብ ሁሉንም የላቡን ዋጋ ለምግብ ብቻ የሚያውል ብዙ ነው። በአለም እንደሚታወቀው ደግሞ እርቧቸው የሚሞቱ አሉ። በምግብ እጦት መጎሳቀል ምክንያት አቅማቸው የደከሙ አሉ። ተመጣጣኝ ምግብ ሳያገኙ ቀርተው ጤንነታቸው ሙሉ ያልሆነ አሉ። ምግብ ለማግኘት ሲሉ ለወንጀል የሚገፋፉ ሊኖሩ ይችላሉ። በተመጣጣኝ ምግብ ማነስ ምክንያት ለማሰብና ለመስራት አቅም የሚያንሳቸው አሉ። የምግብ እጦት የሚያስከትለው ችግርና ውድቀት ብዙ ነው። በቂ ምግብ ማጣት ነጻነትንም ያሳጣል። ምክንያቱም ሰወች ለመታገል አቅም ያንሳቸዋል፤ ለምግብም ሲሉ ባሪያና ተገዢወች የሚሆኑ አይጠፉም። በዚህም ምክንያት አድሎ አለ። ጭቁንና ምስኪን ወገኖቻችን ለነጻነታቸው ሲሉ ህይወታቸውንም እየከፈሉ ነው። በአሁኑ ወቅት ወገኖቻችን እርዳታና ድጋፍ ከመቸውም የበለጠ ይፈልጋሉ። አለሁልህ የሚላቸው ይፈልጋሉ። እኛስ ውጭ የምንኖር ኢትዮጵያውያን ወገኖቻችንን ለማገዝ ትንሽም ነገር ቢሆን እንዴት መተባበር እንችላለን? አሁን ካልደረስንላቸው መቼ?
